Likumprojekts

**Par bērnu un jauniešu izglītošanu valsts aizsardzībā**

**I nodaļa**

**Vispārīgais noteikums**

**1. pants. Likuma mērķis**

(1) Šā likuma mērķis ir radīt iespēju bērnam vai jaunietim, darbojoties Jaunsardzē vai apgūstot valsts aizsardzības mācību, apgūt viņa vecumam atbilstošas zināšanas, prasmes un iemaņas valsts aizsardzībā. Darbošanās Jaunsardzē un valsts aizsardzības mācības apguve ir virzīta uz pilsoniskās apziņas un patriotisma attīstīšanu, veselīga dzīvesveida popularizēšanu un fiziskās sagatavotības uzlabošanu un uzturēšanu, līderības attīstīšanu, kā arī dzīvē un valsts aizsardzībā izmantojamu iemaņu apguvi.

(2) Jaunsardzes darbu, kā arī bērnu un jauniešu izglītošanu valsts aizsardzībā organizē un īsteno Jaunsardzes centrs. Valsts un pašvaldību institūcijas sniedz atbalstu Jaunsardzes centram šā panta pirmajā daļā minēto mērķu īstenošanā. Šo mērķu īstenošanā Jaunsardzes centrs sadarbojas arī ar biedrībām, nodibinājumiem un nevalstiskajām organizācijām.

**II nodaļa**

**Jaunsardze**

**2. pants. Jaunsardze**

Jaunsardze ir brīvprātīga kustība, kurā bērni un jaunieši apgūst jaunsargu interešu izglītības programmu.

**3. pants. Jaunsardzes atribūtika**

(1) Jaunsardzei ir savs karogs, emblēma un cita atribūtika.

(2) Jaunsardzes devīze ir "Augsim Latvijai!".

(3) Jaunsardzes atribūtikas lietošanas kārtību nosaka Jaunsardzes centra direktors.

**4. pants. Jaunsargu interešu izglītības programma**

Jaunsargu interešu izglītības programmu pēc saskaņošanas ar Aizsardzības ministriju apstiprina Jaunsardzes centra direktors.

**5. pants. Izglītības process Jaunsardzē**

(1) Izglītības procesu īsteno jaunsargu vienībās atbilstošās vecuma grupās.

(2) Jaunsargu vienību iedalījumu nosaka Jaunsardzes centra direktors.

(3) Jaunsargu vienību vada jaunsargu instruktors, kurš nodrošina jaunsargu interešu izglītības īstenošanu.

(4) Ja Jaunsardzes centrs ar pašvaldību vai izglītības iestādes dibinātāju ir noslēdzis līgumu par sadarbību, pašvaldība vai izglītības iestādes dibinātājs sniedz šajā līgumā noteikto atbalstu jaunsargu interešu izglītības programmas īstenošanā.

**6. pants. Jaunsargu interešu izglītības programmas īstenošanai nepieciešamā izglītība un profesionālā kvalifikācija**

(1) Jaunsargu interešu izglītības programmu ir tiesīgs īstenot jaunsargu instruktors.

(2) Jaunsargu instruktors, kura amata pienākumos ietilpst jaunsargu interešu izglītības programmas īstenošana, var būt persona, kas:

1) ir ieguvusi vidējo izglītību un apguvusi vai apgūst profesionālās kompetences pilnveides programmu pedagoģijā (vismaz 72 stundu apjomā) vai ar pedagoģiju saistītus studiju kursus augstākās izglītības studijās (vismaz divu kredītpunktu jeb 80 stundu apjomā);

2) atbilst Bērnu tiesību aizsardzības likuma 72. panta piektajā un sestajā daļā noteiktajām prasībām, kā arī ir apguvusi un noteiktajā kārtībā uztur speciālās zināšanas bērnu tiesību aizsardzības jomā;

3) ir apguvusi vai apgūst aizsardzības ministra noteiktos jaunsargu interešu izglītības programmas īstenošanai nepieciešamos kursus;

4) ir profesionālā dienesta karavīrs, zemessargs vai rezerves karavīrs un atbilst aizsardzības ministra noteiktajām veselības stāvokļa un fiziskās sagatavotības prasībām.

(3) Ja jaunsargu instruktors ir sasniedzis dienestam Zemessardzē vai rezervē noteikto maksimālo vecumu, bet atbilst pārējām jaunsargu instruktora amata izpildei noteiktajām prasībām, tostarp arī veselības stāvokļa un fiziskās sagatavotības prasībām, Jaunsardzes centra direktors, ņemot vērā amata pienākumu izpildes nepieciešamību, var pagarināt jaunsargu instruktora atrašanos amatā, bet ne ilgāk kā līdz vecuma pensijas piešķiršanai nepieciešamā vecuma sasniegšanai.

**7. pants. Jaunsargu pašpārvalde**

(1) Jaunsargi no sava vidus ievēlē Jaunsargu pašpārvaldi, kura pārstāv jaunsargu intereses, veicina sabiedriskās dzīves veidošanos un mācību procesa efektivitāti.

(2) Jaunsargu pašpārvaldei ir tiesības pieprasīt un saņemt informāciju no Jaunsardzes centra direktora jautājumos, kas saistīti ar jaunsargu interesēm, kā arī ir tiesības izteikt ierosinājumus un priekšlikumus Jaunsardzes centra direktoram vai Aizsardzības ministrijai.

(3) Jaunsargu pašpārvaldes sastāvu un darbību nosaka Jaunsargu pašpārvaldes nolikums, kuru apstiprina Jaunsardzes centra direktors.

**8. pants. Jaunsargi un jaunsargu instruktoru palīgi**

(1) Jaunsardzē var darboties bērni un jaunieši no 10 gadu vecuma līdz vidējās izglītības ieguvei vai brīdim, kad jaunietis ir sasniedzis 21 gada vecumu, – atkarībā no tā, kurš nosacījums iestājas pirmais.

(2) Jaunsargs, kurš ir vismaz 16 gadus vecs un jaunsargu interešu izglītības programmas ietvaros sasniedzis Jaunsardzes centra direktora noteiktu sagatavotības līmeni, jaunsargu instruktora vadībā un uzraudzībā kā jaunsargu instruktora palīgs var sniegt atbalstu interešu izglītības īstenošanā Jaunsardzē vai valsts aizsardzības mācības īstenošanā.

**9. pants. Jaunsargu pienākumi**

Jaunsargu pienākumi:

1) atbilstoši jaunsargu interešu izglītības programmai piedalīties nodarbībās un pasākumos;

2) saudzīgi izturēties pret izsniegto formas tērpu un inventāru un uzturēt to lietošanas kārtībā, ievērot formas tērpa lietošanas kārtību, tostarp bez jaunsargu instruktora saskaņojuma nenēsāt formas tērpu vai tā sastāvdaļas ārpus Jaunsardzes nodarbībām un pasākumiem;

3) ievērot jaunsargu vērtības (dzimtenes mīlestība, cieņa, uzticība, atbildība, gudrība), standartus (disciplinēts, sabiedriski aktīvs, izpalīdzīgs, taisnīgs, drosmīgs) un ētikas kodeksu;

4) ievērot drošības noteikumus.

**10. pants. Uzņemšana Jaunsardzē**

(1) Jaunsardzē var uzņemt bērnus un jauniešus, kuriem atbilstoši Izglītības likuma 3. pantam vai Latvijas Republikai saistošiem starptautiskiem līgumiem ir tiesības uz izglītību.

(2) Jaunsardzē nevar uzņemt personu, kura Jaunsardzes nodarbībās un pasākumos var radīt apdraudējumu savai vai citu personu dzīvībai, veselībai vai drošībai vai kuras dalība nav iespējama citu objektīvu un nenovēršamu iemeslu dēļ. Lēmumu par atteikumu var pieņemt Jaunsardzes centra direktors vai viņa pilnvarota persona.

(3) Par jaunsargu bērns vai jaunietis kļūst pēc līguma noslēgšanas par dalību Jaunsardzē un jaunsarga solījuma došanas. Līgumu par dalību Jaunsardzē slēdz ar nepilngadīga bērna vai jaunieša likumisko pārstāvi vai pašu jaunieti, ja viņš ir pilngadīgs. Līguma saturu, slēgšanas un termiņa pagarināšanas kārtību nosaka Jaunsardzes centra direktors.

(4) Uzņemšanas kārtību Jaunsardzē nosaka Jaunsardzes centra direktors.

(5) Jaunsargi dod šādu solījumu:

"Es, Latvijas Republikas jaunsargs, svinīgi apsolos nežēlot savus spēkus un prātu labākas dzīves veidošanai Latvijas un tās tautas labā. Apsolos pēc labākās sirdsapziņas veikt jaunsarga pienākumus."

**11. pants.** **Līguma par dalību Jaunsardzē izbeigšana**

Līgumu par dalību Jaunsardzē var izbeigt pirms termiņa jebkurā laikā, pusēm par to vienojoties.

Līgumu par dalību Jaunsardzē izbeidz, ja jaunsargs ir sasniedzis 21 gada vecumu, ieguvis vidējo izglītību, uzsācis dienestu Nacionālajos bruņotajos spēkos vai Zemessardzē vai jaunsargs objektīvu un nenovēršamu iemeslu dēļ nevar piedalīties Jaunsardzes nodarbībās un pasākumos.

Līgumu par dalību Jaunsardzē pēc Jaunsardzes centra iniciatīvas izbeidz, ja jaunsargs:

1) vairāk nekā trīs mēnešus bez attaisnojoša iemesla nav apmeklējis Jaunsardzes nodarbības un pasākumus;

2) rada vai var radīt apdraudējumu savai vai citu personu dzīvībai, veselībai vai drošībai;

3) nepilda citus šajā likumā noteiktos jaunsargu pienākumus.

**12. pants. Formas tērpi un inventārs**

(1) Jaunsarga un Jaunsardzes centra darbinieka formas tērpu, Jaunsardzes atšķirības zīmes, kā arī to lietošanas kārtību nosaka Jaunsardzes centra direktors. Jaunsarga un Jaunsardzes centra darbinieka formas tērpu var šūt no auduma, kura raksts ir identisks karavīra formas tērpa rakstam.

(2) Formas tērpu, Jaunsardzes atšķirības zīmes un inventāru izsniedz Jaunsardzes centrs.

(3) Uz Jaunsardzes centru pārvietotajam karavīram, Jaunsardzes centra darbiniekam un jaunsargam izsniedzamo inventāru un tā izsniegšanas kārtību nosaka Jaunsardzes centra direktors.

**13. pants. Drošība jaunsardzes nodarbībās un pasākumos**

Ministru kabinets nosaka kārtību, kādā nodrošināma drošība Jaunsardzes nodarbībās un pasākumos.

**14. pants. Jaunsargu veselības aprūpe**

Jaunsargiem ir tiesības saņemt apmaksātu veselības aprūpi. Jaunsargam apmaksājamo veselības aprūpes pakalpojumu veidus, apjomu, saņemšanas nosacījumus un samaksas kārtību nosaka Ministru kabinets.

**III nodaļa**

**Valsts aizsardzības mācība**

**15. pants. Valsts aizsardzības mācība**

Valsts aizsardzības mācība ir mācību priekšmets vidējās izglītības pakāpē. Valsts aizsardzības mācības saturu nosaka valsts izglītības standarts.

**16. pants. Valsts aizsardzības mācības apguve**

(1) Valsts aizsardzības mācības satura apguve vidējās izglītības pakāpē ir obligāta. Neklātienes un tālmācības izglītības ieguves formā tiek īstenota daļēja valsts aizsardzības mācības satura apguve. Klātienes izglītības ieguves formā izglītojamiem dalība valsts aizsardzības mācības nodarbībās ir obligāta.

(2) Skolēniem, kuri savas reliģiskās pārliecības dēļ vai citu objektīvu apstākļu dēļ nevar apgūt kādu valsts aizsardzības mācības satura daļu, jaunsargu instruktors mācību saturu un mācību procesu pielāgo individuāli*.*

**17. pants. Valsts aizsardzības mācības īstenošanai nepieciešamā izglītība un profesionālā kvalifikācija**

(1) Valsts aizsardzības mācību ir tiesīgs īstenot jaunsargu instruktors.

(2) Jaunsargu instruktors, kura amata pienākumos ietilpst valsts aizsardzības mācības īstenošana, var būt persona, kas:

1) ir ieguvusi vai iegūst augstāko izglītību un skolotāja kvalifikāciju;

2) atbilst Bērnu tiesību aizsardzības likuma 72. panta piektajā un sestajā daļā noteiktajām prasībām, kā arī ir apguvusi un noteiktajā kārtībā uztur speciālās zināšanas bērnu tiesību aizsardzības jomā;

3) ir apguvusi vai apgūst aizsardzības ministra noteiktos kursus, kas nepieciešami valsts aizsardzības mācības īstenošanai;

4) ir profesionālā dienesta karavīrs, zemessargs vai rezerves karavīrs un atbilst aizsardzības ministra noteiktajām veselības stāvokļa un fiziskās sagatavotības prasībām.

(3) Ja jaunsargu instruktors, kura amata pienākumos ietilpst valsts aizsardzības mācības īstenošana, ir sasniedzis dienestam Zemessardzē vai rezervē noteikto maksimālo vecumu, bet atbilst pārējām jaunsargu instruktora amata izpildei noteiktajām prasībām, tostarp arī veselības stāvokļa un fiziskās sagatavotības prasībām, Jaunsardzes centra direktors, ņemot vērā amata pienākumu izpildes nepieciešamību, jaunsargu instruktora atrašanos amatā var pagarināt, bet ne ilgāk kā līdz vecuma pensijas piešķiršanai nepieciešamā vecuma sasniegšanai.

(4) Augstskolā studiju moduli valsts aizsardzības mācības īstenošanai var apgūt tikai persona, kas ir profesionālā dienesta karavīrs, zemessargs vai rezerves karavīrs.

**18. pants. Valsts aizsardzības mācības nodrošinājums**

(1) Valsts aizsardzības mācības īstenošanai nepieciešamos mācību līdzekļus nodrošina Jaunsardzes centrs.

(2) Izglītības iestādes dibinātājs nodrošina valsts aizsardzības mācības īstenošanai nepieciešamo mācību telpu.

(3) Mācību dienās, kurās notiek tikai lauka nodarbības, Jaunsardzes centrs nodrošina skolēniem ēdināšanu.

**19. pants. Valsts aizsardzības mācības nometnes**

(1) Mācību gadā apgūto mācību saturu skolēni var papildināt valsts aizsardzības mācības nometnēs, apgūstot praktiskās iemaņas. Dalība nometnēs ir brīvprātīga. Nometnes tiek īstenotas interešu izglītības veidā. Nometņu organizēšanas kārtību nosaka Ministru kabinets.

(2) Pirms dalības nometnē skolēns vai nepilngadīgā skolēna likumiskais pārstāvis iesniedz Jaunsardzes centra direktoram iesniegumu.

(3) Nometnes laikā skolēns var valkāt jaunsarga formas tērpu un viņam var tikt izsniegts inventārs. Inventāru, tā izsniegšanas kārtību, kā arī formas tērpa lietošanas kārtību nosaka Jaunsardzes centra direktors.

(4) Skolēniem, kuri piedalās nometnē, ir tiesības saņemt apmaksātu veselības aprūpi. Veselības aprūpes pakalpojuma veidus, apjomu, saņemšanas nosacījumus un samaksas kārtību nosaka Ministru kabinets.

(5) Aizsardzības ministrija katru gadu apkopo un līdz nākamā gada 1. aprīlim publicē savā tīmekļvietnē informāciju par kursantu skaitu valsts aizsardzības mācības praktisko iemaņu nometnē iepriekšējā gadā un to kursantu skaitu, kas iepriekšējā gadā stājās profesionālajā dienestā Nacionālajos bruņotajos spēkos, ieskaitīti rezervē vai iestājušies Zemessardzē.

**Pārejas noteikumi**

1. Šā likuma 6. panta otrās daļas 4. punkts un 17. panta otrās daļas 4. punkts stājas spēkā 2022. gada 1. septembrī. Personas, kuras līdz 2022. gada 1. septembrim pilda jaunsargu instruktoru pienākumus, bet nav profesionālā dienesta karavīri, zemessargi vai rezerves karavīri, ir tiesīgas turpināt pildīt jaunsargu instruktoru pienākumus ne ilgāk kā līdz 2027. gada 1. septembrim.

2. Šā likuma 16. pants stājas spēkā 2024. gada 1. septembrī. Līdz 2020. gada 31. augustam izglītības iestādes valsts aizsardzības mācību īsteno saskaņā ar Aizsardzības ministrijas izstrādātu šā priekšmeta standartu, bet no 2020. gada 1. septembra līdz 2024. gada 31. augustam valsts aizsardzības mācību vidējās izglītības pakāpē īsteno kā specializēto kursu veselības, drošības un fiziskās aktivitātes mācību jomā.

3. Ministru kabinets līdz 2020. gada 31. augustam izdod šā likuma 14. pantā un 19. panta pirmajā daļā minētos noteikumus.

Ministru prezidenta biedrs,

aizsardzības ministrs

A. Pabriks